सहिद स्मारक लिग : दुवै खेल बराबरीमा समाप्त
सहिद स्मारक लिग ए डिभिजन ०७८ को शुक्रबार भएका दुवै खेल बराबरीमा टुंगिएका छन् । लिगको छैटौं चरणको पहिलो खेलमा एनआरटी र एपिएफले ३–३ को रोमाञ्चक बराबरी खेले ।
काठमाडौँ — सहिद स्मारक लिग ए डिभिजन ०७८ को शुक्रबार भएका दुवै खेल बराबरीमा टुंगिएका छन् । लिगको छैटौं चरणको पहिलो खेलमा एनआरटी र एपिएफले ३–३ को रोमाञ्चक बराबरी खेले ।एपिएफ दुई गोलले पछाडि रहेको स्थितिबाट खेलमा फर्किएको हो । पुलिस र फ्रेन्ड्स क्लबबीच दोस्रो खेल भने निराशाजनक बराबरीमा टुंगियो ।एनआरटीका लागि दर्शन गुरुङले दुई गोल गरे । उनले ३२ र ४८ औं मिनेटमा गोल गरेका थिए। मेसुके ओलुमोउले ६१ औं तेस्रो गोल थपे । एपिएफका तर्फबाट भने आशीष लामाले ३७ औं मिनेटमा पहिलो गोल गरे । एनआरटी ३–१ ले अगाडि रहेको बेला दीपेश धिमालले ६५ र नवीन लामाले ६९ औं मिनेटमा एपिएफका लागि गोल गरे ।यो नतिजापछि एनआरटी छ खेलबाट सात अंकसहित छैटौं स्थानमा उक्लिएको छ । एपएिफ भने छ खेलबाट पाँच अंकमा ११ औं स्थानमा रह्यो । पुलिसको छ खेलबाट छ अंक नै भएको छ र आठौं स्थानमा उक्लियो । पुछारमा रहेको फ्रेन्ड्स छ खेलबाट तीन अंकमा छ । फ्रेन्ड्स अहिलेसम्म जित निकाल्न असफल एक्लो टिम रहेको छ ।